নোয়াখালী-৫ আসনের সীমানা পুনর্নির্ধারণ নিয়ে আপত্তি জানিয়েছেন বিএনপির স্থায়ী কমিটির সদস্য ব্যারিস্টার মওদুদ আহমদ। তিনি নোয়াখালী-৫ থেকে অশ্বদিয়া ও নিয়াজপুর ইউনিয়ন দুটিকে কর্তন না করে ২০১৪ সালে আগের সীমানা অপরিবর্তিত রাখার আবেদন করেছেন। যশোর-৪ আসনের সীমানায় পরিবর্তন না আনায় হতাশা প্রকাশ করেছেন বাঘারপাড়া উপজেলার বাসিন্দা মুক্তিযোদ্ধা মো. আকমল হোসেন। বিগত কমিশনের সীমানা পুনর্নির্ধারণের তীব্র সমালোচনা ও ভোটার সংখ্যার বৈষম্য, যাতায়াত ব্যবস্থার সমস্যা তুলে ধরে ৯ম জাতীয় সংসদের সীমানা পুনর্বহালের দাবি জানিয়েছেন। অপরদিকে নারায়ণগঞ্জ-২ আসনের সীমানা পরিবর্তন আনার দাবি জানিয়েছেন সম্ভাব্য এমপি প্রার্থী মুজাহিদুর রহমান হেলো সরকার। এতে তিনি ভৌগোলিক ও যোগাযোগ ব্যবস্থার স্বার্থে দুপ্তরা ও সাতগ্রাম ইউনিয়নকে রূপগঞ্জের সঙ্গে সংযুক্ত করে সোনারগাঁ উপজেলা থেকে বারদী ও নোয়াগাঁও ইউনিয়নকে কেটে আড়াইহাজার উপজেলার সঙ্গে সংযুক্ত করার দাবি জানিয়েছেন।